ג'וליוס רוזנוולד

**ג'וליוס (**יוליוס) **רוזנוולד** (באנגלית: **Julius Rosenwald**; 12 באוגוסט 1862 - 6 בינואר 1932) היה איש עסקים ונדבן יהודי-אמריקאי.

## רקע
נולד בספרינגפילד (אילינוי) בשנת 1862 להורים ממוצא יהודי-גרמני, שבבעלותם היתה חנות בגדים. נשלח על ידי הוריו לניו יורק לעבוד עם דודו בתחום הסחר בבגדים. רוזנוולד פתח עם אחיו מוריס עסק בתחום, אשר לא צלח בעקבות המיתון של שנת 1885.

## קריירה
עבר עם אחיו לשיקגו, ושם פתחו יחד עם בן דודם, ג'וליוס וייל, חברה לסחר בבגדים שזכתה להצלחה כלכלית. רוזוולד התיידד עם בני משפחת נוסבאום, וב-1890 נישא לאוגוסטה, אחת משבע בנות המשפחה. חמש שנים אחר כך נכנסו ג'וליוס רוזנוולד ואהרן נוסבאום – אחיה של אוגוסטה – לשותפות עם ריצ'רד סירס, בעליה של החברה הגדולה ביותר בארצות הברית לשיווק באמצעות קטלוג. בשנת 1895 רכש חלק מהשליטה בחברת הסחורות סירס ורובוק (Sears, Roebuck & Company), תוך זמן קצר קנו סירס ורוזנוולד מנוסבאום את חלקו בחברה, ולאחר שסירס פרש מניהול החברה ב-1908, שש שנים לפני פטירתו, הפך רוזנוולד למנהלה היחיד. ונעשה למנהל הכללי שלה עד 1924, אז הפך ליושב ראש הדירקטוריון. בתקופה בה ניהל את החברה, התרחבה פעילותה העסקית, והיא פתחה מספר חנויות כלבו. הונו של רוזנוולד נאמד ב-400 מיליוני דולרים.

## פילנתרופיה
רוזנוולד ביקש לעצמו עשייה משמעותית עם ההון העצום שצבר. הוא הושפע עמוקות משיעורי המוסר של הרב אמיל ג'. הירש משיקגו והתחיל ליישם את ניסיונו העסקי בתחום הפילנתרופיה, בהתחלה בתמיכה בארגוני רווחה יהודיים. 

בשנת 1910 רוזנוולד קרא את ספרו של בוקר וושינגטון "לגדול מתוך העבדות" ונסע לפגוש את וושינגטון בטסקיגי, אלבמה. רוזנוולד הזדעזע מתנאי החיים של האפרו-אמריקאים בדרום, וכתב "האימה שבאפליה גזעית פוגשת את היהודי בעוצמה רבה יותר מאשר לבנים אחרים, בשל מאות שנים של רדיפה שממנה סבלו, ועדיין סובלים, היהודים".

רוזנוולד תרם מיד כסף לרכישת נעליים לסטודנטים נזקקים, אבל בתוך שנתיים כבר יסד קרן שהקימה בתי ספר לשחורים בכל רחבי הדרום. במשך עשרים שנה הוא מימן יותר מ 5,300 בתי ספר כאלה, וברבים מהם גם בנה בתי מגורים למורים כתמיכה נוספת בבית הספר.

בנוסף, רוזנוולד בנה דיור ציבורי לאוכלוסייה האפרו-אמריקאית בשיקגו. הוא הורה שחלק מנכסיו חייב להיות מושכר לבעלי עסק אפרו-אמריקאים. בדרום ארצות הברית הוא הקים חנויות באזורים שבהם עסקים סירבו לתת שירות לאפרו-אמריקאים.

הפעיל האפרו-אמריקאי דו בויז כתב עליו "הוא היה יותר מנדבן. הוא היה מבקר נוקב אך עדין של הדמוקרטיה הגזענית שלנו".

בשנת 1917 ייסד את "קרן רוזנוולד", ותרם באמצעותה למעלה מ-70 מיליון דולר למטרות חינוך. הכסף בקרן אזל בשנת 1948 והוא הפסיק להתקיים. במהלך פעילותו הקרן נתן מלגות למאות אנשים בתחום התרבות והמדע. עם מקבלי המלגה נמנים גורדון פארקס, אליזבת' קטלט, קתרין מארי דאנהם, מאיה אנג'לו, הלן אוקטביה דיקנס ורבים נוספים.

היו מוסדות יהודיים שרוזנוולד נמנע באופן עקרוני מלתמוך בהם. הוא סירב למשל לתרום לישיבה יוניברסיטי – המוסד להשכלה גבוהה של התנועה האורתודוקסית בארצות הברית – בטענה שכמוסד המתיימר להיות אקדמי עליו לפתוח את שעריו גם לסטודנטים לא יהודים.

מסיבות דומות סירב רוזנוולד לסייע למפעל הציוני, שכן בנוסף לכך שחשב כי תשתיות החקלאות והתעשייה ביישוב לא יוכלו לתת מענה של ממש למצוקתם של מיליוני היהודים במזרח אירופה, הוא הסתייג ממה שראה בו נישול וניצול של לא יהודים על ידי אנשי היישוב. עם זאת הוא תמך במוסדות חינוך ביישוב שבנאיביות מסוימת לא זיהה אותם עם המפעל הציוני, ובהם הטכניון, בית הספר לאמנות בצלאל וסמינר בית הכרם – כיום המכללה להכשרת מורים ע"ש דוד ילין. בשנות העשרים תרם רוזנוולד דרך ארגון אגרו ג'וינט – הזרוע המבצעת של הג'וינט ברוסיה הסובייטית – סכומי עתק כדי להקים יישובים חקלאיים עבור כמאתיים אלף יהודים בחצי האי קרים ובדרום אוקראינה.

רוזנוולד ראה בפילנתרופיה פרויקט קבוצתי ולא מפעל אישי, ולכן נמנע מלממן באופן בלעדי פרויקטים או מוסדות, ועמד על כך שמקבלי התרומה יוכיחו את חשיבות פעילותם באמצעות גיוס תרומות ממקורות נוספים. מגמה זו גברה בתחום הפילנתרופיה בשנים שחלפו מאז פעילותו. במקרים שבהם תמיכה מקבילה לא הייתה אפשרית – כמו בקהילות אפרו אמריקאיות בדרום שרוזנוולד הקים עבורן בתי ספר ומגורים למורים – בני הקהילה בנו במו ידיהם את המבנים הנדרשים, וכך תרמו את חלקם להצלחת הפרויקט.

מימן את הקמת מוזיאון המדע והתעשייה בשיקגו והיה פטרונו של אלוף השחמט שמואל רשבסקי.

## מותו
נפטר באילינוי בשנת 1932. היה נשוי לאוגוסטה נוסבאום, ממנה היו לו חמישה ילדים.

על שמו נקרא מושב ורדון בחבל לכיש (פירוש השם "רוזנוולד" הוא יער ורדים).

## לקריאה נוספת


* Diner, Hasia R. *[https://yalebooks.yale.edu/book/9780300203219/julius-rosenwald Julius Rosenwald: Repairing the World]* (New Haven: Yale University Press, 2017).
* Ascoli, Peter M. *Julius Rosenwald: The Man Who Built Sears, Roebuck and Advanced the Cause of Black Education in the American South* (Indiana University Press, 2006), the major biography.
* Brinkmann, Tobias, "Sundays at Sinai: A Jewish Congregation in Chicago" (2012), on Rosenwald's Jewish philanthropy.
* Burton, Charles Wesley and Laura Dancy Burton, *The North Star: Julius Rosenwald's Impact Upon Black America* (2008)
* Embree, Edwin R. *Investment in People? The Story of the Julius Rosenwald Fund*. 1949.
* Emmet, Boris, and John E Jeuck. *Catalogs and Counters: A History of Sears, Roebuck and Company* (1950), a scholarly history
* Werner, M. R. *Julius Rosenwald: The Life of a Practical Humanitarian*. 2nd ed. 1939.
* יובל גובני, לא ליהודים בלבד – ג'וליוס רוזנוולד, סגולה 166, ניסן תשפ”ד



## קישורים חיצוניים

* סיפורו של יוליוס רוזנוולד, בית התפוצות
* 
* 

## הערות שוליים

קטגוריה:אמריקאים ילידי אילינוי
קטגוריה:ספרינגפילד (אילינוי): אישים
קטגוריה:נדבנים יהודים אמריקאים
קטגוריה:אנשי עסקים יהודים אמריקאים
קטגוריה:אישים שעל שמם יישובים בישראל
קטגוריה:אמריקאים שנולדו ב-1862
קטגוריה:אמריקאים שנפטרו ב-1932